ຮຽນທ່ານປະທານາທິບໍດີ ເຕັງ ເສັງ, ປະທານກອງປະຊຸມສຸດຍອດ ອາຊຽນ,
ຮຽນເຈົ້າຊີວິດ,
ຮຽນເພື່ອນຮ່ວມງານທັງຫຼາຍ !
ກ່ອມອື່ນໝົດ, ຫວຽດນາມຂໍຂອບອົກຂອບໃຈຕໍ່ການຕ້ອນຮັບຢ່າງຮອບຄອບຂອງມຽນມາ ແລະ ຂໍອວຍພອນໃຫ້ມຽນມາ ທີ່ໄດ້ຖືບົດບາດຖານະປະທານອາຊຽນຄັ້ງທຳອິດ. ຫວຽດນາມຈະຮ່ວມມື ແລະ ສະໜັບສະໜູນ ໃຫ້ມຽນມາເຮັດສຳເລັດເປັນຢ່າງດີ ໜ້າທີ່ຮັບຜິດຊອບເປັນປະທານອາຊຽນ ປີ 2014. ຕາມຫົວຂໍ້ຂອງກອງປະຊຸມ, ພວກຂ້າພະເຈົ້າຂໍແບ່ງປັນບາງຄວາມເຫັນດັ່ງນີ້:
1. ກ່ຽວກັບສັນຕິພາບ ແລະ ຄວາມສະຫງົບຢູ່ໃນພາກພື້ນ
ຫວຽດນາມຂໍແຈ້ງຂ່າວ ແລະ ເນັ້ນໜັກກ່ຽວກັບບັນຫາທະເລຕາເວັນອອກຄືດັ່ງນີ້:
ສັນຕິພາບ, ສະຖຽນລະພາບ, ຄວາມສະຫງົບ, ຄວາມປອດໄພ, ເສລີພາບໃນການເດີນເຮືອແລະການບິນ ຢູ່ທະເລຕາເວັນອອກ ຊຶ່ງເປັນຄວາມເອົາໃຈໃສ່ລວມຂອງອາຊຽນ ຂອງພາກພື້ນ ແລະຂອງໂລກ ພວມຖືກນາບຂູ່ຢ່າງຮ້າຍແຮງ.
ແຕ່ວັນທີ 1 ພຶດສະພາ 2014 ຈີນໄດ້ບັງອາດນຳເອົາຮ້ານຂຸດເຈາະນ້ຳມັນທະເລເລິກ ພ້ອມດ້ວຍກຳປັ່ນປະກອບອາວຸດ ກຳປັ່ນທະຫານ 80 ກວ່າລຳ ແລະ ເຮືອບິນປ້ອງກັນ ເຂົ້າໄປໃນເຂດທະເລຂອງຫວຽດນາມ ແລະ ໄດ້ຕັ້ງຮ້ານຂຸດເຈາະນ້ຳມັນນີ້ ຢູ່ທີ່ຕັ້ງ ເລິກເຂົ້າໄປໃນໄຫຼ່ທະວີບ ແລະເຂດເສດຖະກິດຈຳເພາະຂອງຫວຽດນາມ ກວ່າ 80 ໄມທະເລ ຕາມສົນທິສັນຍາສະຫະປະຊາຊາດກ່ຽວກັບກົດໝາຍທະເລ ປີ 1982. ບັນດາກຳປັ່ນປ້ອງກັນຮັກສາຮ້ານຂຸດເຈາະນ້ຳມັນ ໄດ້ສີດນ້ຳແຮງດັນສູງ ແລະ ຊົນຕຳໂດຍກົງ ໃສ່ບັນດາກຳປັ່ນປະຕິບັດງານ, ກຳປັ່ນພົນລະເຮືອນຂອງຫວຽດນາມ, ກໍ່ຄວາມເສຍຫາຍໃຫ້ກຳປັ່ນຫຼາຍລຳ ແລະ ເຮັດໃຫ້ຫຼາຍຄົນຖືກບາດເຈັບ. ນີ້ແມ່ນຄັ້ງທຳອິດທີ່ຈີນບັງອາດນຳເອົາຮ້ານຂຸດເຈາະນ້ຳມັນ ມາຕັ້ງຢູ່ໃນທີ່ຕັ້ງທີ່ເລິກເຂົ້າໄປໃນໄຫຼ່ທະວີບ ແລະເຂດເສດຖະກິດຈຳເພາະ ຂອງປະເທດໜຶ່ງໃນອາຊຽນ, ເປັນການລະເມີດຢ່າງຮ້າຍແຮງທີ່ສຸດຕໍ່ກົດໝາຍສາກົນ, ຕໍ່ສົນທິສັນຍາສະຫະປະຊາຊາດກ່ຽວກັບກົດໝາຍທະເລ ປີ 1982 ແລະ ກໍ່ເປັນການລະເມີດຢ່າງຮ້າຍແຮງທີ່ສຸດ ຕໍ່ຖະແຫຼງການກ່ຽວກັບວິທີການປະພຶດ ຂອງບັນດາຝ່າຍຢູ່ທະເລຕາເວັນອອກ (DOC) ທີ່ຈີນເປັນຝ່າຍໜຶ່ງທີ່ໄດ້ລົງນາມ. ການກະທຳທີ່ເປັນອັນຕະລາຍທີ່ສຸດນີ້ ໄດ້ແລະພວມນາບຂູ່ໂດຍກົງຕໍ່ສັນຕິພາບ, ສະຖຽນລະພາບ, ຄວາມສະຫງົບ, ຄວາມປອດໄພໃນການເດີນເຮືອ ຢູ່ທະເລຕາເວັນອອກ.
ຫວຽດນາມໄດ້ອົດທົນອົດກັ້ນທີ່ສຸດ, ໄດ້ສະແດງເຈດຕານາດີທຸກຢ່າງຢ່າງຈິງໃຈ, ນຳໃຊ້ທຸກຊ່ອງສາຍການສົນທະນາ ຕິດຕໍ່ແລກປ່ຽນກັບຂັ້ນຕ່າງໆ ທີ່ຕ່າງກັນຂອງຈີນ ເພື່ອຄັດຄ້ານ ແລະ ຮຽກຮ້ອງໃຫ້ຈີນ ຖອນໃນທັນທີທັນໃດ ຮ້ານຂຸດເຈາະນ້ຳມັນ ແລະ ກຳປັ່ນປະກອບອາວຸດ ກຳປັ່ນທະຫານ ອອກຈາກເຂດທະເລຂອງຫວຽດນາມ. ແຕ່ມາເຖິງປັດຈຸບັນ ຈີນບໍ່ພຽງແຕ່ບໍ່ຕອບສະໜອງຄວາມຮຽກຮ້ອງອັນຊອບທຳຂອງຫວຽດນາມເທົ່ານັ້ນ ຫາກຍັງໄດ້ໃສ່ຮ້າຍປ້າຍສີ ຖິ້ມໂທດໃຫ້ຫວຽດນາມ ແລະ ສືບຕໍ່ໃຊ້ກຳລັງແຮງ, ເພີ່ມທະວີການກະທຳນາບຂູ່ ລ່ວງລ້ຳທີ່ນັບມື້ຍິ່ງເປັນອັນຕະລາຍ ແລະຄັບຂັນກວ່າອີກ.
ຫວຽດນາມໃຫ້ຄວາມສຳຄັນເປັນພິເສດແກ່ຄວາມພົວພັນມິດຕະພາບອັນດີງາມກັບຈີນ ແລະ ຍາມໃດກໍເຮັດຈົນສຸດຄວາມສາມາດຂອງຕົນເພື່ອຮັກສາ ແລະເພີ່ມທະວີສາຍພົວພັນມິດຕະພາບດັ່ງກ່າວ. ຫວຽດນາມຍາມໃດກໍ່ມີຄວາມປະສົງອັນຈິງໃຈ ຢາກພ້ອມກັນກັບຈີນແກ້ໄຂຄວາມພິພາດຕ່າງໆ ດ້ວຍສັນຕິວິທີ ບົນພື້ນຖານກົດໝາຍສາກົນ, ສະເໝີພາບ ແລະ ເຄົາລົບຊຶ່ງກັນແລະກັນ ເພື່ອຜົນປະໂຫຍດຂອງປະຊາຊົນສອງປະເທດ, ເພື່ອສັນຕິພາບ ສະຖຽນລະພາບຂອງພາກພື້ນ ແລະຂອງໂລກ. ແຕ່, ດິນແດນເປັນສິ່ງສັກກະລະບູຊາ, ຫວຽດນາມຄັດຄ້ານຢ່າງສຸດຂີດຕໍ່ການກະທຳລ່ວງລ້ຳ ແລະເດັດດ່ຽວປົກປັກຮັກສາອຳນາດອະທິປະໄຕແຫ່ງຊາດ ແລະ ຜົນປະໂຫຍດອັນຊອບທຳຂອງຕົນ ທີ່ສອດຄ່ອງກັບກົດໝາຍສາກົນ.
ພວກຂ້າພະເຈົ້າຂໍສະແດງຄວາມຂອບອົກຂອບໃຈຢ່າງສູງສົ່ງ ແລະ ຂໍຮຽກຮ້ອງຢ່າງຮີບດ່ວນໃຫ້ບັນດາປະເທດອາຊຽນ, ບັນດາປະເທດໃນໂລກ, ບັນດາບຸກຄົນ ແລະອົງການສາກົນ ຈົ່ງສືບຕໍ່ອອກປາກອອກສຽງຄັດຄ້ານການກະທຳລ່ວງລ້ຳອັນຮ້າຍແຮງດັ່ງກ່າວ ແລະ ສະໜັບສະໜູນຄວາມຮຽກຮ້ອງຕ້ອງການອັນຊອບດ້ວຍກົດໝາຍ ຊອບທຳຂອງຫວຽດນາມ.
ຕໍ່ໜ້າສະພາບການຄັບຂັນເປັນພິເສດນີ້, ຫວຽດນາມຂໍສະເໜີໃຫ້ອາຊຽນ, ພວກເຮົາຈົ່ງເພີ່ມທະວີຄວາມສາມັກຄີ ເປັນເອກະພາບ ແລະ ຢືນຢັນຄືນໃໝ່ຢ່າງແຂງແຮງ ກ່ຽວກັບບັນດາຫຼັກການທີ່ໄດ້ລະບຸໄວ້ໃນຖະແຫຼງການ 6 ປະການ ກ່ຽວກັບທະເລຕາເວັນອອກ, ພ້ອມກັນນັ້ນກໍ່ຮຽກຮ້ອງໃຫ້ຈີນປະຕິບັດຕາມກົດໝາຍສາກົນ, ສົນທິສັນຍາສະຫະປະຊາຊາດ ກ່ຽວກັບກົດໝາຍທະເລປີ 1982, ພິເສດແມ່ນ ຕ້ອງເຄົາລົບນັບຖືໄຫຼ່ທະວີບ ແລະ ເຂດເສດຖະກິດຈຳເພາະ 200 ໄມທະເລ ຂອງບັນດາປະເທດແຄມຝັ່ງທະເລ ແລະ ປະຕິບັດຢ່າງຄົບຖ້ວນ ເຂັ້ມງວດຖະແຫຼງການກ່ຽວກັບວິທີການປະພຶດ ຂອງບັນດາຝ່າຍຢູ່ທະເລຕາເວັນອອກ (DOC). ແລະ ພ້ອມກັນກັບອາຊຽນ ເຈລະຈາຢ່າງມີເນື້ອແທ້ ກ່ຽວກັບປະມວນຂໍ້ກຳນົດກ່ຽວກັບການປະພຶດຂອງບັນດາຝ່າຍ ຢູ່ທະເລຕາເວັນອອກ (COC).
ຫວຽດນາມຂໍສະເໜີໃຫ້ອາຊຽນ ນຳເອົາເນື້ອໃນດັ່ງກ່າວກ່ຽວກັບທະເລຕາເວັນອອກ ເຂົ້າໃນຖະແຫຼງການລວມຂອງກອງປະຊຸມ ແລະ ຖະແຫຼງການຂອງປະທານກອງປະຊຸມຂັ້ນສຸດຍອດຂອງອາຊຽນຄັ້ງນີ້. ຫວຽດນາມຕີລາຄາສູງ ກ່ຽວກັບການທີ່ບັນດາລັດຖະມົນຕີການຕ່າງປະເທດອາຊຽນ, ວັນທີ 10 ພຶດສະພາ 2014, ໄດ້ເປັນເອກະພາບກັນ ຮັບຮອງຜ່ານຖະແຫຼງການສະບັບສະເພາະ ກ່ຽວກັບສະພາບການຄັບຂັນໃນປັດຈຸບັນ ຢູ່ທະເລຕາເວັນອອກ ຊຶ່ງເປັນການສະແດງໃຫ້ເຫັນເຖິງຄວາມສາມັກຄີ, ບົດບາດເປັນໃຈກາງ, ຈິດໃຈເປັນເຈົ້າການ ແລະ ຄວາມຮັບຜິດຊອບສູງຂອງອາຊຽນ ຕໍ່ກັບສັນຕິພາບ ສະຖຽນລະພາບ ແລະ ຄວາມສະຫງົບຂອງພາກພື້ນ.
2. ກ່ຽວກັບເສັ້ນທາງດຳເນີນການກໍ່ສ້າງປະຊາຄົມອາຊຽນ
ຫວຽດນາມຕີລາຄາສູງຕໍ່ລາຍງານຂອງທ່ານເລຂາທິການອາຊຽນ ກ່ຽວກັບການເຄື່ອນໄຫວກໍ່ສ້າງປະຊາຄົມອາຊຽນ. ພວກຂ້າພະເຈົ້າຖືວ່າ ອາຊຽນພວກເຮົາຕ້ອງເຮັດຫຼາຍວຽກກວ່າອີກ ແລະ ສຸມໃສ່ບັນດາຈຸດໜັກໃຈກາງດັ່ງນີ້:
ກ່ອນອື່ນໝົດ, ແຕ່ລະປະເທດ ແລະ ທົ່ວທັງພາກພື້ນລ້ວນແຕ່ຕ້ອງຕັ້ງໜ້າພະຍາຍາມປະຕິບັດໃຫ້ໄດ້ຕາມກຳນົດເວລາດຳເນີນການກໍ່ສ້າງປະຊາຄົມອາຊຽນ. ພ້ອມກັນກັບການຍູ້ແຮງຄຸນນະພາບຂອງເກືອບ 80% ຈຳນວນລາຍການກະທຳທີ່ໄດ້ຜັນຂະຫຍາຍ ແລະ ພວມຜັນຂະຫຍາຍ, ອາຊຽນຕ້ອງບຸລິມະສິດປະຕິບັດ 20% ຈຳນວນລາຍການທີ່ຍັງເຫຼືອຢູ່. ຫວຽດນາມສະໜັບສະໜູນການຮັບຮອງຜ່ານຖະແຫຼງການ ເນປີດໍ ກ່ຽວກັບການກໍ່ສ້າງປະຊາຄົມອາຊຽນ ຊຶ່ງເປັນເອກະສານກຳນົດທິດໃຫ້ແກ່ການເຄື່ອນໄຫວຕ່າງໆໃນປີ 2014.
ພວກເຮົາຄວນເພີ່ມທະວີການເສີມຂະຫຍາຍບົດບາດເປັນເຈົ້າພາທາງຂອງອາຊຽນ ເພື່ອແນໃສ່ຮັບປະກັນສັນຕິພາບ ຄວາມສະຫງົບ ສະຖຽນລະພາບ ແລະການພັດທະນາ ຢູ່ໃນພາກພື້ນ, ກໍ່ຄືເພື່ອຮັບມືຢ່າງມີປະສິດທິຜົນກັບສິ່ງທ້າທາຍຕ່າງໆທີ່ພວມວາງອອກມາ.
ພ້ອມກັນກັບຄວາມມານະພະຍາຍາມກໍ່ສ້າງປະຊາຄົມ, ອາຊຽນຄວນເສີມຂະຫຍາຍບົດບາດເປັນເຈົ້າພາທາງຢູ່ໃນພາກພື້ນກວ່າອີກ, ເປັນຕົ້ນແມ່ນໃນສະພາບທີ່ມີຄວາມຄິດປະດິດຫຼາຍຢ່າງ ກ່ຽວກັບກອບຄວາມສະຫງົບພາກພື້ນ ທີ່ພວມໄດ້ບັນດາປະເທດໃຫຍ່ສະເໜີອອກມາ. ອາຊຽນຄວນເປັນເຈົ້າການ ຕັ້ງໜ້າອອກປາກອອກສຽງລວມ ກ່ຽວກັບບັນດາບັນຫາທີ່ມີຜົນສະທ້ອນເຖິງສັນຕິພາບ ຄວາມສະຫງົບ ແລະ ການພັດທະນາຂອງພາກພື້ນ; ພິເສດແມ່ນຕ້ອງເຊີດຊູບັນດາຫຼັກການແກ້ໄຂຄວາມພິພາດດ້ວຍສັນຕິວິທີ, ອົດທົນອົດກັ້ນ, ບໍ່ນຳໃຊ້ກຳລັງທະຫານ ຫຼືນາບຂູ່ໃຊ້ກຳລັງທະຫານ, ປະຕິບັດຕາມຂໍ້ກຳນົດຕ່າງໆຂອງກົດໝາຍສາກົນ,…
ຕາມນັ້ນ, ອາຊຽນຄວນຍູ້ແຮງການສົນທະນາກໍ່ສ້າງຄວາມເຊື່ອຖື, ກໍ່ສ້າງແລະແບ່ງປັນບັນດາມາດຕະຖານການປະພຶດລວມ ກໍ່ຄືເພີ່ມທະວີບັນດາເຄື່ອງມື ແລະກົນໄກຮ່ວມມືທີ່ມີຢູ່ໃນປັດຈຸບັນ ເຊັ່ນ ສັນຍາມິດຕະພາບແລະການຮ່ວມມື (TAC), ຖະແຫຼງການບາລີ ກ່ຽວກັບບັນດາຫຼັກການການພົວພັນຕ່າງຝ່າຍຕ່າງມີຜົນປະໂຫຍດ, ສົນທິສັນຍາວ່າດ້ວຍອາຊີຕາເວັນອອກສຽງໃຕ້ບໍ່ມີອາວຸດປະລະມະນູ (SEANWFZ), ຖະແຫຼງການກ່ຽວກັບວິທີການປະພຶດ ຂອງບັນດາຝ່າຍຢູ່ທະເລຕາເວັນອອກ (DOC).
ເພື່ອບັນດາຈຸດໝາຍເທິງນີ້, ຫວກຂ້າພະເຈົ້າເຫັນດີເປັນເອກະພາບກັບ ຂໍ້ສະເໜີກໍ່ສ້າງກອບປະມວນຂໍ້ກຳນົດການປະພຶດ ແລະ ຮ່ວມມືລວມຢູ່ພາກພື້ນອາຊີຕາເວັນອອກ, ອີງບົນບັນດາຫຼັກການຂອງສັນຍາ TAC ແລະບັນດາຂໍ້ຕົກລົງທີ່ມີຢູ່ແລ້ວ, ກໍ່ຄືບັນດາຂໍ້ຄິດປະດິດທີ່ກ່ຽວຂ້ອງ ຊຶ່ງໄດ້ສະເໜີອອກມາໃນມໍ່ໆນີ້. ພ້ອມກັນນັ້ນ, ພວກເຮົາຄວນສືບຕໍ່ເຊື່ອມຕິດຈຸດໝາຍນີ້ເຂົ້າໃນຄວາມພະຍາຍາມກໍ່ສ້າງປະຊາຄົມ ແລະ ວິໄສທັດອາຊຽນ ພາຍຫຼັງປີ 2015.
ເພື່ອປະຕິບັດສິ່ງດັ່ງກ່າວໃຫ້ປະກົດເປັນຈິງໄດ້, ອາຊຽນຄວນສືບຕໍ່ຮັກສາຄວາມສາມັກຄີ ແລະ ຄວາມເປັນເອກະພາບໄວ້ຢ່າງໝັ້ນຄົງ, ຍົກສູງຄວາມຮັບຜິດຊອບເພື່ອຜົນປະໂຫຍດລວມຂອງພາກພື້ນ ບົນພື້ນຖານບັນດາຫຼັກການ ແລະວິທີການທີ່ໄດ້ຕົກລົງກັນ, ປະກອບສ່ວນຮັບປະກັນສິ່ງແວດລ້ອມສັນຕິພາບ ຄວາມສະຫງົບ ແລະ ສະຖຽນລະພາບ, ສ້າງເງື່ອນໄຂອຳນວຍຄວາມສະດວກໃຫ້ອາຊຽນສືບຕໍ່ຂະຫຍາຍຕົວຢ່າງໝັ້ນຄົງເຂັ້ມແຂງ ໃນໄລຍະຕໍ່ໄປ.
ອາຊຽນພວກເຮົາກໍ່ຕ້ອງການຍູ້ແຮງຄວາມມານະພະຍາຍາມ ເພື່ອແນໃສ່ຮັບມືຢ່າງມີປະສິດທິຜົນ ກັບສິ່ງທ້າທາຍຄວາມສະຫງົບທີ່ບໍ່ເປັນແບບດັ້ງເດີມ ທີ່ພວມພົ້ນເດັ່ນຂຶ້ນ, ກວມດ້ວຍສິ່ງທ້າທາຍດ້ານສິ່ງແວດລ້ອມ, ແຫຼ່ງນ້ຳ, ໄພທຳມະຊາດ, ການປ່ຽນແປງດິນຟ້າອາກາດ, ໂລກລະບາດ… ຕໍ່ໜ້າໄພທຳມະຊາດ, ມະຫາໄພທີ່ເກີດຂຶ້ນຢ່າງລຽນຕິດໃນເວລາທີ່ຜ່ານມາ, ຂ້າພະເຈົ້າຂໍສະເໜີໃຫ້ບັນດາອົງການພາລະບົດບາດຂອງອາຊຽນ ຈົ່ງສຳລວດກວດຄືນ ແລະນຳສະເໜີຂໍ້ສະເໜີແນະຕ່າງໆ ກ່ຽວກັບການເພີ່ມທະວີຄວາມສາມາດຮ່ວມມື, ຮັບມືຢ່າງທັນການ ແລະມີປະສິດທິຜົນ ຂອງອາຊຽນໃນຂົງເຂດນີ້.
ເນື່ອງໃນໂອກາດນີ້, ອີກເທື່ອໜຶ່ງ, ຂ້າພະເຈົ້າຂໍຝາກຄຳຖາມຫາແບ່ງປັນຄວາມທຸກ ມາຍັງປະຊາຊົນຟີລິບປິນ ກ່ຽວກັບຜົນຮ້າຍອັນໜັກໜ່ວງ ຍ້ອນພາຍຸໄຫ່ຢ່ຽນ ແລະຝາກຄຳຖາມຫາແບ່ງປັນຄວາມທຸກ ມາຍັງບັນດາຄອບຄົວຂອງຜູ້ຖືກເຄາະຮ້າຍ ໃນເຫດການເຮືອບິນ MH370 ຖືກອຸບັດເຫດ. ມະຫາໄພເຫຼົ່ານີ້ຍິ່ງຮຽກຮ້ອງໃຫ້ພວກເຮົາຕ້ອງເອົາໃຈໃສ່ຫຼາຍກວ່າອີກ ເຖິງການເພີ່ມທະວີຄວາມສາມາດຮັບມື, ຮ່ວມມືຂອງອາຊຽນ. ພວກຂ້າພະເຈົ້າສະເໜີໃຫ້ຈັດຕັ້ງໂດຍໄວ ການສະຫລຸບສັງລວມບົດຮຽນກ່ຽວກັບການປະສານສົມທົບຂອງພາກພື້ນໃນວຽກງານອັນສຳຄັນນີ້.
3. ກ່ຽວກັບອະນາຄົດຂອງປະຊາຄົມອາຊຽນ. ຫວຽດນາມຕີລາຄາສູງຕໍ່ຂໍ້ຕົກລົງຂັ້ນສຸດຍອດອາຊຽນ ກ່ຽວກັບການກໍ່ສ້າງວິໄສທັດອາຊຽນ ພາຍຫຼັງປີ 2015.
ວິໄສທັດປະຊາຄົມອາຊຽນ ພາຍຫຼັງປີ 2015 ຕ້ອງເປັນການສືບຕໍ່ ແລະ ເສີມຂະຫຍາຍບັນດາຜົນສຳເລັດທີ່ບັນລຸໄດ້ ໃນຂະບວນວິວັດການກໍ່ສ້າງປະຊາຄົມອາຊຽນ ແຕ່ປີ 2009 ຫາປີ 2015. ພາຍຫຼັງທີ່ໄດ້ກາຍເປັນປະຊາຄົມແລ້ວ, ອາຊຽນຄວນຫັນໄປສູ່ບັນດາຈຸດໝາຍເຊື່ອມໂຍງທີ່ສູງກວ່າ ໃນທັງສາມເສົາຄ້ຳ. ພ້ອມກັນນັ້ນ ກໍ່ເສີມຂະຫຍາຍຢ່າງແຂງແຮງ ບົດບາດເປັນເຈົ້າພາທາງໃນໂຄງປະກອບພາກພື້ນ, ເປັນເຈົ້າການຊຸກຍູ້ ແລະເປີດກວ້າງການເຊື່ອມໂຍງຢູ່ໃນພາກພື້ນອາຊີຕາເວັນອອກ. ວິໄສທັດພາຍຫຼັງປີ 2015 ຕ້ອງຊ່ວຍພັດທະນາປະຊາຄົມອາຊຽນເພື່ອສະຫວັດດີການຂອງປະຊາຊົນ, ເຈາະຈິ້ມໃຫ້ມີສະຕິປະຊາຄົມ ແລະສົ່ງເສີມການເຂົ້າຮ່ວມດ້ວຍຄວາມສະໝັກໃຈ ຕັ້ງໜ້າຂອງປະຊາຊົນເຂົ້າໃນວິວັດທະນາການນີ້. ອາຊຽນຄວນເອົາໃຈໃສ່ປັບປຸງ ແລະເພີ່ມທະວີບັນດາກົນໄກຮ່ວມມືຍິ່ງກວ່າອີກ ເພື່ອແນໃສ່ຮັບມືຢ່າງທັນການ ແລະມີປະສິດທິຜົນກັບອຸບັດຕິເຫດ ໄພອັນຕະລາຍຕ່າງໆ ຊຶ່ງກວມທັງໄພທຳມະຊາດ, ໂລກລະບາດ, ເຫດຮ້າຍ. ພວກຂ້າພະເຈົ້າຂໍສະເໜີ ມອບໃຫ້ສະພາປະສານງານອາຊຽນ ກໍ່ສ້າງແຜນການສະເຫຼີມສະຫຼອງຢ່າງແທດຈິງ ກ່ຽວກັບເຫດການປະຊາຄົມອາຊຽນກຳເນີດເກີດຂຶ້ນ.
4. ກ່ຽວກັບການສຳຫຼວດ ແລະ ກຳນົດທິດການພົວພັນດ້ານການຕ່າງປະເທດຂອງອາຊຽນ
ຫວຽດນາມຂໍສະເໜີໃຫ້ອາຊຽນຈົ່ງເພີ່ມທະວີບົດບາດແລະການຮ່ວມມືກັບບັນດາຄູ່ຮ່ວມ ຢູ່ໃນບັນດາເວທີປາໄສພາກພື້ນ; ເສີມຂະຫຍາຍບົດບາດເປັນເຈົ້າພາທາງໃນເວທີປາໄສອາຊີຕາເວັນອອກ; ກໍ່ສ້າງກອບບັນດາຂໍ້ກຳນົດການປະພຶດ ແລະ ການຮ່ວມມື ທີ່ຄ້າຍຄືກັນກັບສັນຍາມິດຕະພາບ ແລະການຮ່ວມມື (TAC) ທີ່ເປີດກວ້າງອອກໃນຂອບເຂດທົ່ວອາຊີຕາເວັນອອກ.
ໂດຍເປັນຜູ້ປະສານການພົວພັນອາຊຽນ - ອີຢູ, ຫວຽດນາມຂໍສະເໜີໃຫ້ກອງປະຊຸມລັດຖະມົນຕີອາຊຽນ - ອີຢູ ຄັ້ງທີ 20 ທີ່ຈະເຖິງນີ້ ຈົ່ງປຶກສາຫາລືຢ່າງລະອຽດກ່ຽວກັບການເພີ່ມທະວີການພົວພັນຄູ່ຮ່ວມລະຫວ່າງອາຊຽນ - ອີຢູ, ໃນນັ້ນມີຂໍ້ສະເໜີແນະຂອງອີຢູ ກ່ຽວກັບການຈັດຕັ້ງການພົບປະຂັ້ນສູງລະຫວ່າງການນຳຂອງສອງຝ່າຍ. ພວກຂ້າພະເຈົ້າກໍ່ສະໜັບສະໜູນຂໍ້ສະເໜີກ່ຽວກັບການສຳຫຼວດ ແລະ ວາງທິດກຳນົດການຊີ້ນຳເພີ່ມທະວີການພົວພັນດ້ານການຕ່າງປະເທດຂອງອາຊຽນ.
ຮຽນທ່ານຜູ້ມີກຽດທັງຫຼາຍ,
ຫວຽດນາມຂໍສະແດງຄວາມຂອບອົກຂອບໃຈຢ່າງສູງສົ່ງ ແລະຕີລາຄາສູງຕໍ່ການປະກອບສ່ວນອັນສຳຄັນຂອງທ່ານປະທານາທິບໍດີອີນໂດເນເຊຍ ຊູຊີໂລ ບຳບັງ ຢູໂດໂຢໂນ ທີ່ໄດ້ປະກອບເຂົ້າໃນຂະບວນວິວັດການກໍ່ສ້າງປະຊາຄົມອາຊຽນ. ຂໍອວຍພອນໃຫ້ທ່ານປະທານາທິບໍດີຈົ່ງປະສົບແຕ່ສິ່ງປະເສີດອັນດີງາມທຸກປະການ.
ຂໍຂອບໃຈ./.